התזמורת הסימפונית ירושלים | ז'אנה גנדלמן
תכניית העונה ה-80
הסדרה למשפחה
מנוי לצעירים
ז'אנה גנדלמן
גנדלמן נולדה בקישינב בירת מולדובה, שם החלה את לימודי הכינור בגיל 5. כבר בגיל צעיר זכתה במספר תחרויות ברוסיה ובהן תחרות הכינור הלאומית, תחרות ביה"ס סטוליארסקי, התחרות הבינלאומית של בריה"מ ותחרות אַאוּאֶר במולדובה. גנדלמן עלתה לארץ ב-1979 והצטרפה לתכנית המוסיקאים הצעירים במרכז למוסיקה משכנות שאננים. בשנים 1984-1989, במהלך לימודיה באקדמיה למוסיקה בתל-אביב, זכתה גנדלמן במספר תחרויות ישראליות מרכזיות, ובהן התחרות ע"ש פרנסואה שפירא ופרס תחרות קלרמונט. גנדלמן זכתה בפרסים נוספים, ובהם פרס בתחרות ליפיצר באיטליה (1992) והפרס השני בתחרות לכינור באטלנטה (1994).
למן שנת 1993 ניגנה גנדלמן בחטיבת הכינור הראשון בכמה מן האנסמבלים הבולטים בישראל, ובהם מוסיקה נובה, אנסמבל המאה ה-21, אנסמבל קפריזמה ורביעיית הסולנים ראשון-לציון. היא הופיעה כסולנית עם מרבית התזמורות בישראל, ובהן תזמורת האופרה הישראלית, התזמורת הסימפונית חיפה, הסימפונייטה של באר שבע, התזמורת הקאמרית הקיבוצית ותזמורת הקאמרטה ירושלים. במרוצת השנים ניגנה תחת שרביטם של המנצחים הישראלים הבולטים ובהם מנדי רודן, נועם שריף, גארי ברתיני, אבנר בירון, אשר פיש, דורון סולומון ואחרים.
ב-1996 שימשה גנדלמן כסולנית המובילה של התזמורת הקאמרית הפלמית בבלגיה. בשנים 1997-1998 שימשה כנגנית ראשית בתזמורת הקאמרית הקיבוצית ובשנים 1998-2001 הובילה את תזמורת הבמה הישראלית. ב-2001 מונתה גנדלמן לתפקיד נגנית ראשית בתזמורת הקאמרטה הישראלית ירושלים. החל מ-2009 היא מכהנת כנגנית ראשית בתזמורת הסימפונית ירושלים, רשות השידור, וכמו כן ככינור ראשון ברביעיית המיתרים ספיר (לצידם של רומן שפיצר, עמוס בועזסון ואולג סטולפנר) – רביעייה שהרפרטואר שלה משתרע ממלחיני בארוק כגון פרסל ועד למוסיקה בת זמננו.
גנדלמן הופיעה בקונצרטים של מוסיקה קאמרית לצד נגנים ידועים ובהם אייזק שטרן, גדעון קרמר ואליסו וירסלדזה. היא משתתפת באורח קבוע בפסטיבלי המוסיקה השונים בארץ, ובהם פסטיבל המוסיקה באילת, פסטיבל אבו גוש, פסטיבל ישראל והפסטיבל למוסיקה קאמרית בירושלים, לצד הופעות אורח בפסטיבלים חשובים בעולם כגון פסטיבל המוסיקה בשלזוויג הולשטיין.